Broj: 711-I-612-P-171-18/19-06-8

Zagreb, 21. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju neanonimne prijave o mogućem sukobu interesa podnesene protiv dužnosnika Jure Katića, gradonačelnika Grada Slunja,** na 39. sjednici, održanoj 21. veljače 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Jure Katića, gradonačelnika Grada Slunja, zbog moguće povrede članka 17. stavka 1. ZSSI-a koja proizlazi iz sklapanja IV. Aneksa Ugovora o koncesiji na kulturnom dobru dana 23. siječnja 2018.g. između Grada Slunja u kojem dužnosnik obnaša dužnost gradonačelnika i trgovačkog društva Kordun d.d. u kojem dužnosnik ima udjele u vlasništvu.**
2. **Pokreće se postupak za odlučivanje je li dužnosnik Jure Katić bio u situaciji sukoba interesa u smislu članka 2. stavka 2 alineje 3. ZSSI-a prilikom donošenja Zaključka od 22. siječnja 2018.g. kojim se trgovačkom društvu Kordun d.d. odobrava produljenje roka za početak obavljanja djelatnosti u koncesijskom dobru te prilikom sklapanja IV. Aneksa Ugovora o koncesiji na kulturnom dobru između Grada Slunja i trgovačkog društva Kordun d.d. od 23. siječnja 2018.g., povodom okolnosti da je privatni interes dužnosnika koji proizlazi iz vlasničkih udjela dužnosnika i njegove supruge u trgovačkom društvu Kordun d.d. mogao utjecati na nepristranost dužnosnika u obnašanju dužnosti gradonačelnika Grada Slunja.**
3. **Poziva se dužnosnik Jure Katić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove Odluke.**

**Obrazloženje**

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu toga Zakona. Uvidom u Registar dužnosnika koji ustrojava i vodi Povjerenstvo, utvrđeno je da je Jure Katić dužnost gradonačelnika Grada Slunja obnašao od 7. srpnja 2014. do 25. lipnja 2017.g. te da navedenu dužnost obnaša i u aktualnom mandatu, počevši od 26. lipnja 2017.g. te je stoga povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je 10. svibnja 2018. g. zaprimilo neanonimnu prijavu podnesenu protiv dužnosnika Jure Katića, gradonačelnika Grada Slunja, koja je zaprimljena u knjizi ulazne pošte pod poslovnim brojem: 711-U-1530-P-171/18-01-1, povodom koje se vodi predmet broj: P-171/18.

U predmetnoj prijavi u bitnom se navodi da je dužnosnik Jure Katić dana 23. siječnja 2018.g. u ime Grada Slunja sklopio ugovor s trgovačkim društvom Kordun d.d. u kojem dužnosnik i član obitelji dužnosnika imaju udjele u vlasništvu što je protivno članku 17. stavku 1. ZSSI-a.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe (alineja 1.) kada se osnovano može smatrati da privatni interes utječe (alineja 2.) ili kada privatni interes dužnosnika može utjecati na njegovu nepristranost u obavljanju javne dužnost (alineja 3.).

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Člankom 17. stavkom 5. ZSSI-a propisano je da su pravni poslovi sklopljeni protivno odredbama stavka 1. i stavka 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Člankom 4. stavkom 2. ZSSI-a propisano je da je bračni drug dužnosnika član obitelji dužnosnika u smislu ZSSI-a. Stavkom 4. istog članka propisano je da su poslovni subjekti u smislu toga Zakona, između ostalog, trgovačka društva.

Povjerenstvo je uvidom u izvješća o imovinskom stanju dužnosnika Jure Katića, koja je dužnosnik podnio Povjerenstvu dana 19. lipnja 2017.g. povodom ponovnog izbora na istu dužnost te 2. srpnja 2018. g. povodom promjene, utvrdilo da je dužnosnik u istima naveo da je nositelj 2301 dionice, nominalne vrijednosti 100,00 kn u trgovačkom društvu Kordun d.d., dok je supruga dužnosnika nositeljica 856 dionica u istom trgovačkom društvu.

Uvidom u Izjavu o upravljačkim pravima koju je dužnosnik Jure Katić dostavio Povjerenstvu utvrđeno je kako je istom dužnosnik izvršio prijenos upravljačkih prava koja proizlaze iz vlasništva 2301 dionice u trgovačkom društvu Kordun d.d. na fizičku osobu kao povjerenika, čime je dužnosnik ispunio obvezu iz članka 16. stavka 1. ZSSI-a.

Uvidom u izvadak iz sudskog registra Trgovačkog suda u Zagrebu, stalne službe u Karlovcu, utvrđeno je da je pod matičnim brojem subjekta: 020011779, OIB: 25027711145 upisano trgovačko društvo Kordun d.d. sa sjedištem u Slunju, Školska 19. Dužnosnik Jure Katić nije upisan, niti je bio upisan kao član Nadzornog odbora, niti kao osoba ovlaštena za zastupanje navedenog trgovačkog društva.

Uvidom u popis nositelja prvih 10 računa za trgovačko društvo Kordun d.d., objavljen na mrežnim stranicama Središnjeg klirinškog depozitarnog društva d.d. ( u daljnjem tekstu SKDD) utvrđeno je da je dužnosnik Jure Katić nositelj 2301 dionice, odnosno 2,11% udjela u vlasništvu navedenog trgovačkog društva, dok je supruga dužnosnika …………… nositeljica 856 dionica, što odgovara udjelu u vlasništvu od 0,78%. Identitet dužnosnika i njegove supruge utvrđen je usporedbom OIB-a objavljenih na mrežnim stranicama trgovačkog društva SKDD te OIB-a dužnosnika i njegove supruge navedenih u podnesenim izvješćima o imovinskom stanju dužnosnika.

Na zahtjev Povjerenstva, Grad Slunj dostavio je dana 22. svibnja 2018.g. presliku Ugovora o koncesiji na kulturnom dobru sklopljenog između Grada Slunja i trgovačkog društva Kordun d.d. dana 14. travnja 2006.g. te četiri aneksa navedenog ugovora.

Uvidom u predmetni Ugovor o koncesiji na kulturnom dobru utvrđeno je da istim Grad Slunj kao Davatelj koncesije dodjeljuje koncesiju na nepokretnom kulturnom dobru – „Francuskom magazinu“ trgovačkom društvu Kordun d.d. iz Slunja koje nastupa u ime i za račun ponuditelja: trgovačkih društava Kordun d.d., Rotokor d.d., Rakovica i Turkalj trade d.o.o., Slunj, a sve temeljem Odluke Gradskog poglavarstva Grada Slunja o dodjeli koncesije na kulturnom dobru KLASA: 612-08/05-01/16, URBROJ: 2133/03-06-3 od 8. veljače 2006.g. Korisnik koncesije stekao je pravo na korištenje sljedećih nekretnina: k.č. 103k, zk.ul. 1272, k.o. Slunj u naravi stari magazin u Slunju, ukupne površine 131 čhv, odnosno 471 m2; k.č.104k, zk.ul. 1272, k.o. Slunj u naravi krš kod magazina u Slunju, ukupne površine 22čhv, odnosno 79 m2 te k.č. 105k zk.ul. 1272, k.o. Slunj u naravi krš kod magazina u Slunju, ukupne površine 14 čhv, odnosno 50 m2.

Člankom 4. navedenog ugovora trgovačko društvo Kordun d.d. kao Korisnik koncesije obvezuje se u koncesijskom dobru koje je pobliže opisano u prethodnom članku obavljati kulturnu djelatnost (urediti izložbeno-galerijski prostor) s pratećim sadržajima (ugostiteljsko-smještajni kapaciteti – restoran sa sobama). Korisnik koncesije nadalje utvrđuje da koncesijsko dobro i njegovo gospodarsko iskorištavanje na koje stječe pravo temeljem ovog Ugovora predstavlja dio šireg projekta Sportsko rekreacijskog centra Rastoke čija je realizacija planirana na području u čijem se obuhvatu nalazi i koncesijsko dobro, a realizacija kojeg je krajnji cilj Korisnika koncesije i o kojoj ovisi opstojnost koncesijskog iskorištavanja dobra koje je predmet koncesije.

Člankom 5. Ugovora određeno je da se koncesija dodjeljuje na vrijeme od 50 godina, a trajanje koncesije računa se od dana donošenja Odluke o dodjeli koncesije, 8. veljače 2006.g. Po isteku koncesije nekretnine koje su predmet koncesije prelaze na upravljanje i korištenje Davatelju koncesije bez ikakve naknade ili obeštećenja u korist Korisnika koncesije.

Na temelju članka 6. istog Ugovora Korisnik koncesije obvezan je plaćati Davatelju koncesije naknadu koja će godišnje iznositi 3% ukupnih godišnjih prihoda ostvarenih gospodarskim korištenjem kulturnog dobra koje je predmet koncesije, i to najkasnije do 30. lipnja za prethodnu godinu. Korisnik koncesije oslobođen je obveze plaćanja naknade za koncesiju u razdoblju od četiri godine od realizacije projekta. Smatra se da je projekt realiziran od trenutka kada Korisnik koncesije započne s obavljanjem djelatnosti u koncesijskom dobru o čemu je Korisnik koncesije dužan, odmah po okončanju projekta, obavijestiti Davatelja koncesije.

Člankom 10. stavkom 3. Ugovora Korisnik koncesije obvezuje se započeti s obavljanjem djelatnosti za koju je koncesija dana najkasnije u roku od 5 godina od dana donošenja odluke o dodjeli koncesije, odnosno najkasnije do 8. veljače 2011.g. Stavkom 4. istog članka određeno je da ukoliko Korisnik koncesije ne započne s obavljanjem djelatnosti na koncesijskom dobru najkasnije do navedenog roka, Davatelj koncesije će raskinuti navedeni Ugovor osim ukoliko projekt nije u visokoj fazi gotovosti o čemu je Korisnik koncesije dužan izvijestiti Davatelja koncesije najmanje 30 dana prije nastupa roka iz prethodnog stavka.

Dana 26. siječnja 2011.g. Grad Slunj zastupan po gradonačelniku Ivanu Bogoviću i trgovačko društvo Kordun d.d. sklopili su I. Aneks Ugovora o koncesiji na kulturnom dobru kojim se mijenja članak 10. stavak 3. Ugovora na način da se rok u kojem je Korisnik koncesije najkasnije dužan započeti s obavljanjem djelatnosti za koju je koncesija dana, mijenja iz 8. veljače 2011.g. u 8. veljače 2014.g. Također, navedenim Aneksom utvrđuje se da trgovačko društvo Rotokor d.o.o., Rakovica odustaje od projekta te se više ne smatra korisnikom koncesije.

II. Aneks Ugovora o koncesiji na kulturnom dobru sklopljen je 8. svibnja 2012.g. te je prilikom sklapanja istog Grad Slunj zastupao gradonačelnik Ivan Bogović. Navedenim Aneksom ne mijenjaju se odredbe o roku u kojem je Korisnik koncesije obvezan započeti s obavljanjem djelatnosti na koncesijskom dobru.

Potom je 14. siječnja 2014.g. sklopljen III. Aneks Ugovora o koncesiji na kulturnom dobru između istih stranaka, pri čemu je Grad Slunj zastupao gradonačelnik Željko Rendulić. Navedenim Aneksom članak 10. stavak 3. osnovnog Ugovora izmijenjen je na način da se Korisnik koncesije obvezuje započeti s obavljanjem djelatnosti za koju je koncesija dana najkasnije do 8. veljače 2018.g.

Posljednji, IV. Aneks Ugovora o koncesiji na kulturnom dobru sklopljen je 23. siječnja 2018.g., a prilikom sklapanja istog Grad Slunj zastupao je dužnosnik Jure Katić kao gradonačelnik. Predmetnim Aneksom ponovno je izmijenjen rok iz članka 10. stavka 3. Ugovora na način da se Korisnik koncesije obvezuje započeti s obavljanjem djelatnosti za koju je koncesija dana najkasnije do 8. veljače 2023.g.

Na dodatni zahtjev Povjerenstva Grad Slunj dostavio je očitovanje od 7. veljače 2019.g. u kojem se navodi da je sklapanju IV. Aneksa Ugovora prethodio zahtjev Korisnika koncesije za produženje roka za početak obavljanja djelatnosti u koncesijskom dobru od 5. siječnja 2018.g. u kojem se između ostalog navodi da da je u rujnu 2016.g. ishođena građevinska dozvola koja je postala pravomoćna 19. rujna 2016.g. te je Korisnik koncesije podnio zahtjev Hrvatskoj banci za obnovu i razvitak (u daljnjem tekstu: HBOR) za odobrenje kredita za realizaciju investicije. O zahtjevu za produženje roka odlučio je gradonačelnik Zaključkom KLASA: 612-08/05-01/16, URBROJ: 2133/04-04/01-18-22 od 22. siječnja 2018.g. Nadzor nad izvršenjem Ugovora obavljaju Ured Grada i Jedinstveni upravni odjel.

U privitku očitovanja Grad Slunj dostavio je zahtjev trgovačkog društva Kordun d.d. od 5. siječnja 2018.g. kojim se traži produljenje roka za početak obavljanja djelatnosti na kulturnom dobru – Francuskom magazinu sa 8. veljače 2018. na 8. veljače 2023.g. Navedeni zahtjev obrazlaže se činjenicom da je građevinska dozvola za predmetni projekt ishođena 16. rujna 2016.g. te je postala pravomoćna 19. listopada 2016.g. Građevinskoj dozvoli prethodile su tri izmjene lokacijske dozvole, a posljednja lokacijska dozvola ishođena je 28. travnja 2015.g. Kao razlozi za dugotrajnost postupka navodi se da je polovina parcela u vlasništvu fizičkih osoba bila u suvlasništvu 14 osoba od kojih pojedini suvlasnici nisu htjeli prodati svoje vlasničke udjele. Dvije velike parcele bila su u vlasništvu Republike Hrvatske i tadašnjeg Državnog ureda za upravljanje državnom imovinom te je postupak rješavanja vlasničkih odnosa trajao osim godina te se još dvije godine vodio spor pred upravnim sudom. Nadalje, postupak preoblikovanja i promjene u novo katastarsko i vlasničko stanje trajao je još četiri godine. Postupak zamjene postojećeg puta kroz kompleks sa Gradom Slunjom i kupnje malog dijela zemljišta u vlasništvu Grada Slunja bio je najbrži, ali iz više razloga trebalo je čekati slijed postupaka prethodnih radnji. Uz sve navedeno postojao je i niz problema vezano za postupak izrade projektne dokumentacije za ishođenje lokacijske i građevinske dozvole. Iz navedenih razloga nije bilo moguće javiti se na natječaje za dodjelu nepovratnih sredstava iz fondova Europske unije koja mogućnost je postojala u razdoblju od 2008. do 2015.g., ali je za prijavu bilo nužno čisto vlasničko stanje i građevinska dozvola.

Trgovačko društvo Kordun d.d. nadalje navodi da je trenutno podnesen zahtjev za kreditna sredstva HBOR-u za realizaciju dijela sadržaja T.N. Rastoke čija vrijednost po investicijskoj studiji iznosi 26 milijuna kuna te o odobrenju kredita ovisi početak izgradnje dijela sadržaja. Također, Francuski sadržaj zajedno sa starim gradom Rastokama čini integriranu povijesnu cjelinu koja će se moći financirati nepovratnim sredstvima Ministarstva kulture gdje nositelj može biti Grad Slunj, a partner trgovačko društvo Kordun d.d. koje je spremno dodatno uložiti sredstva. Slijednom svega navedenoga, trgovačko društvo Kordun d.d. moli Grad Slunj da udovolji predmetnom zahtjevu.

Povodom tako postavljenog zahtjeva, dužnosnik Jure Katić kao gradonačelnik Grada Slunja donio je 22. siječnja 2018.g. Zaključak kojim se Korisniku koncesije na kulturnom dobru „Napoleonov magazin“, trgovačkom društvu Kordun d.d., odobrava produljenje roka za početak obavljanja djelatnosti u koncesijskom dobru za daljnjih 5 godina, odnosno najkasnije do 8. veljače 2023.g. Istim zaključkom određeno je da će se navedena promjena urediti aneksom Ugovora o koncesiji na kulturnom dobru.

Nastavno na sve navedeno Povjerenstvo obrazlaže da iz teksta Ugovora o koncesiji na kulturnom dobru sklopljenog 14. travnja 2006.g. između Grada Slunja i trgovačkog društva Kordun d.d. proizlazi da će Grad Slunj kao Davatelj koncesije isti raskinuti u slučaju da trgovačko društvo Kordun d.d. kao Korisnik koncesije ne započne s obavljanjem djelatnosti za koju je koncesija dana najkasnije u roku određenom člankom 10. stavkom 3. Ugovora, osim ukoliko projekt nije u visokoj fazi gotovosti. Iz ovakve ugovorne odredbe proizlazi da nepoštivanje ugovorenog roka za početak obavljanje djelatnosti, posljedično dovodi do raskida ugovora od strane Davatelja koncesije te se može zaključiti da je rok bitan sastojak predmetnog ugovora.

S obzirom da iz zahtjeva trgovačkog društva Kordun d.d. za produljenje ugovorenog roka za početak obavljanja djelatnosti od 5. siječnja 2018.g. proizlazi da u trenutku podnošenja navedenog zahtjeva još nisu bila osigurana niti financijska sredstava za realizaciju projekta, nedvojbeno je da projekt na dan podnošenja predmetnog zahtjeva nije bio u visokoj fazi gotovosti, točnije izgradnja nije ni započeta. Povjerenstvo stoga zaključuje da je sukladno članku 10. stavku 3. Ugovora o koncesiji na kulturnom dobru Grad Slunj isti trebao raskinuti.

Kako je sklapanjem IV. Aneksa Ugovora o koncesiji na kulturnom dobru dana 23. siječnja 2018.g. došlo do promjene, odnosno produljenja roka u kojem je Korisnik koncesije obvezan započeti djelatnost na koncesijskom dobru, iako projekt nije bio u visokoj fazi gotovosti te stoga nije bio ispunjen uvjet iz članka 10. stavka 3. Ugovora, slijedom čega je Ugovor trebao biti raskinut, Povjerenstvo smatra da je ugovaranjem novog roka izmijenjen bitni sastojak Ugovora te predmetni Aneks ugovora od 23. siječnja 2018.g. predstavlja novi ugovor između Grada Slunja i trgovačkog društva Kordun d.d.

Slijedom navedenoga, Povjerenstvo je iz prikupljenih podataka i dokumentacije steklo saznanja koja upućuju na moguću povredu članka 17. stavka 1. ZSSI-a, koja proizlazi iz stupanja Grada Slunja kao tijela javne vlasti u kojem dužnosnik Jure Katić obnaša dužnost u poslovni odnos s trgovačkim društvom Kordun d.d. u kojem dužnosnik ima više od 0,5% udjela u vlasništvu te je stoga odlučeno kao u točci I. izreke ove Odluke.

Povjerenstvo nadalje obrazlaže kako je povreda članka 17. stavka 1. ZSSI-a koja zabranjuje stupanje u poslovne odnose između tijela javne vlasti u kojima dužnosnici obnašaju dužnost i poslovnih subjekta u kojima dužnosnici imaju 0,5% i više udjela u vlasništvu, objektivne naravi te za nastanak navedene povrede nije relevantno je li sam dužnosnik koji ima udjele u vlasništvu poslovnog subjekta odlučivao o stupanju u takav poslovni odnos, odnosno je li zastupao tijelo javne vlasti u kojem obnaša dužnost prilikom sklapanja istog.

Međutim, u konkretnom slučaju upravo je dužnosnik Jure Katić kao gradonačelnik Grada Slunja odlučio o produljenju roka iz Ugovora o koncesiji na kulturnom dobru te u ime Grada Slunja potpisao IV. Aneks Ugovora s trgovačkim društvom Kordun d.d. kojim se rok za početak obavljanja djelatnosti na koncesijskom dobru produljuje za daljnjih 5 godina. Iako su i prethodna dva gradonačelnika Grada Slunja sklapala Aneks Ugovora kojim se trgovačkom društvu Kordun d.d. produljuje rok za početak obavljanja djelatnosti, Povjerenstvo ističe da isti nisu bili nositelji dionica u navedenom trgovačkom društvu te prilikom sklapanja Aneksa Ugovora s trgovačkim društvom Kordun d.d. nisu bili u istom položaju, niti su sukladno odredbama ZSSI-a imali iste obveze kao i dužnosnik Jure Katić.

S obzirom da su dužnosnik, kao i supruga dužnosnika imatelji više od 0,5% dionica u trgovačkom društvu Kordun d.d., Povjerenstvo ocjenjuje da iz navedenih vlasničkih udjela proizlazi povezanost dužnosnika s istim trgovačkim društvom koja je takve prirode da je mogla utjecati da dužnosnikovu nepristranost kako prilikom donošenja Zaključka kojim se odobrava produljenje roka, tako i prilikom sklapanja samog IV. Aneksa Ugovora o koncesiji na kulturnom dobru, iz čega proizlazi mogućnost da je dužnosnik Jure Katić bio u situaciji sukoba interesa u smislu članka 2. stavka 2. alineje 3. ZSSI-a.

Sukladno članku 39. stavku 3. ZSSI-a, poziva se dužnosnik Jure Katić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja, te da Povjerenstvu dostavi relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Jure Katić, elektronička dostava

2. Podnositelj prijave, putem e-maila

3. Objava na internetskoj stranici Povjerenstva

4. Pismohrana